寄史伯强
作者：周孚
朝代：宋

paragraphs: 一日抵三歲，子行踰十旬。
昔如宮應商，今若參與辰。
力挽殊未來，歎息寒江濱。
附書雙鯉魚，滄波正奫淪。
平生金石交，如子不數人。
飽更松桂秋，不羨桃李春。
向來相期處，可但髯絕倫。
一朝忽去眼，那能不酸辛。
悠悠世網中，雙鬢各已新。
豈無耦耕約，奈此離別頻。
富貴朝露耳，莫負頭上巾。
歸來建德國，與子同問津。